Nuuskommentaar: Plaasaanvalle gee nie skiet; neem buiteland nou kennis?Enkele van die name op die gedenkmuur by Nampo van mense wat in plaasaanvalle gesterf het. Daar is tans 2 643 name op die muur gegraveer. (Foto: Twitter via @Mariand00179030) Met die aandag so op die algemene verkiesing en die afloop daarvan gefokus is dit te wagte dat “gewone nuus” meer op die agtergrond sou kon skuif. Maar plaasaanvalle en die uiters wrede moorde wat daarmee gepaard gaan, het nie skietgegee nie, indien dit nie selfs ’n toename oor die verkiesingstyd getoon het nie. Nampo-oesdag met sy muur van herinneringe en die groot aantal name wat feitlik deurlopend aangebring word, het ook die aandag na hierdie ramp getrek. “In Suid-Afrika word wit boere met onteiening bedreig, hul plase is aangeval en baie van hulle is brutaal vermoor, dikwels nadat hulle lank met boormasjiene gemartel is. Tans word ŉ plaas elke dag aangeval en ŉ boer word elke sewe en ŉ half dae vermoor. Die oudste slagoffer vanjaar was 88. Baie wit boere het die afgelope twee dekades geëmigreer en die Suid-Afrikaanse boerepopulasie het met sowat die helfte tot 30 000 gekrimp.” Hierdie aanhaling kom nie uit ’n nuusverklaring van AfriForum of die TLU SA nie. Die outeur is ’n Fransman wat vir verskeie Nederlandse koerante en ’n radiostasie skryf, Sylvain Ephimenco. In sy jongste rubriek in die dagblad Trouw skryf hy oor die wrede moord op Anette Kennealey, wat hy as menseregteaktivis beskryf. Kennealey was bekend as aktivis teen plaasmoorde. Ephimenco (’n verfransing van ’n Oekraïnse van) wys daarop dat die wêreld die apartheidsregering erg vir die destydse beleid teengestaan het, maar nou is die wêreld (te midde van die plaasaanvalle) stil. Trouens, die opskrif van sy rubriek spreek boekdele: “Waar is de verontwaardiging nu blanke boeren worden afgeslacht?” (’n Afrikaanse vrye vertaling van die rubriek is onderaan die nuuskommentaar geplak.) Ephimenco, wat in Frans en Nederlands skryf, het ook minstens twee romans die lig laat sien – een oorspronklik in Nederlands geskryf. Hy is in Algerië gebore toe dit nog ’n Franse oorsese direktoraat was, en het as kind die onafhanklikheidsoorlog beleef. Hy het ook by geleentheid ’n massaslagting van wit mense (ook vroue en kinders) beleef, en later in ’n rubriek daarop gewys dat allerlei slagtings vandag deur die internasionale gemeenskap gedenk word, maar oor die slagting, wat hy in detail beskryf het, word politiek korrek nie ’n woord gerep nie. Tool Wessels is in Mei 2019 op ‘n plaas buite Bonnievale vermoor. terwyl sy vrou, Liezel, deur die aanvallers gemartel is. (Foto: Verskaf) Dit is asof hy nou ’n parallel raaksien met die slagting van Suid-Afrika se boere. Terwyl Ephimenco uitwys dat die wêreld stil is oor die plaasmoorde, het hy self daaroor geskryf en waarskynlik baie lesers in Nederland aangeraak. Feit is, hy het feite oor die slagting bekom, en dit gepubliseer. Hy toon aan dat hy Facebook geraadpleeg het, onder meer die blad van Kennealey. Hy kon dit net sowel bekom het deur van AfriForum se inligtingstukke. Lesers van Maroela Media rig gereeld deur die gerief vir leserskommentare versoeke aan Maroela Media om spesifieke artikels en rubrieke, soos ook nuuskommentare, in Engels te vertaal sodat dit oorsee versprei kan word. Via Google kan egter gesien word dat daar periodiek private inisiatiewe is om juis dit te doen, veral pennevrug wat oor plaasaanvalle handel. Boonop lyk dit soms of die probleem nie soseer by die buiteland lê nie, maar eerder binnelands, soos toe pres. Donald Trump na die moorde verwys het en pres. Ramaphosa ontken het dat dit plaasvind. (Ramaphosa het wel na ’n spesifieke konteks verwys, maar nogtans groot ontsteltenis veroorsaak.) Ook hieroor laat Ephimenco hom uit: “Daar is baie onverskilligheid in Suid-Afrika. En ook ŉ swart suprematistiese party genaamd Black First Land First (BLF) wat gelei word deur Andile Mngxitama, wie se slagspreuk op T-hemde lui: “Land or Death” (wat beteken: gee jou land en plaas aan swartes of sterf). Hierdie maand het Justisie die BLF gevra om sy slagspreuk te laat vaar, maar Mngxitama het geweier.” Elke Afrikaanssprekende kan help om die boodskap oorsee te versprei. Al is dit nie baie nie, is daar tog Nederlanders en Belge wat gereeld Afrikaanse nuus op die internet volg. Deur die objektiewe oor te hê van mense soos Ephimenco kan veel meer mense bereik word. Annette Kennealy (Foto: Facebook) Vrye vertaling “Net gister het my blik op Anette Kennealey se foto geval: Geliefdes het dit op haar Facebook-bladsy gedeel. ŉ Mooi vrou in haar vyftigerjare, glimlaggend in haar pers rok, met haar linkerarm leunend op die rug van haar stoel. Kennealy is gisteraand op haar plaas in Suid-Afrika vermoor. “Ek het gaan inloer op die Facebook-blad van hierdie menseregte-aktivis wat die afgelope jaar bekommerd was oor die lot van wit Suid-Afrikaanse boere. Die profiel was nog oop. Kennealy het Sondag om 09:49 twee boodskappe gepos. Ongeveer 24 uur voor haar dood. Die eerste het gelui dat tien “plaasaanvalle” binne vier dae plaasgevind het. Die tweede was dat 126 plase in Suid-Afrika aangeval is en dat van Januarie tot April 16 boere vermoor is. “Die eerste boodskap bevat 81 reaksies. Byna almal bevat meegevoel wat Kennealy nie kan lees nie. Ongemaklike surrealisme. Sy is Dinsdagoggend deur haar familie in ŉ plas bloed met ŉ verbryselde skedel gevind. Langs haar was ŉ hamer en ŉ ysterpyp. Of Kennealy vermoor is as gevolg van haar aktivisme, is onbekend. Sy het dikwels ŉ 9 mm Astra-pistool gedra, maar kon dit nie vir haar verdediging gebruik nie. “In Suid-Afrika word wit boere met onteiening bedreig, hul plase is aangeval en baie van hulle is brutaal vermoor, dikwels nadat hulle lank met boormasjiene gemartel is. Tans word ŉ plaas elke dag aangeval en ŉ boer word elke sewe en ŉ half dae vermoor. Die oudste slagoffer vanjaar was 88. Baie wit boere het die afgelope twee dekades geëmigreer en die Suid-Afrikaanse boerepopulasie het met sowat die helfte tot 30 000 gekrimp. “Ek is herinner aan daardie jare van wrede apartheid toe die wêreld terselfdertyd teen die rassistiese regime gemobiliseer het. Nou is die wêreld stil. “Daar is baie onverskilligheid in Suid-Afrika. En ook ŉ swart suprematistiese party genaamd Black First Land First (BLF) wat gelei word deur Andile Mngxitama, wie se slagspreuk op T-hemde lui: “Land or Death” (wat beteken: gee jou land en plaas aan swartes of sterf). Hierdie maand het Justisie die BLF gevra om sy slagspreuk te laat vaar, maar Mngxitama het geweier. “Ek lees op die NOS-nuusdiens se webwerf dat daar glad nie bewyse is dat moorde op wit boere om politieke of ideologiese redes gepleeg word nie. En bowendien maak hulle jaarliks ’n fraksie uit van 19 000 ander moorde.”